Bediening Beplan Om 3 Miljoen By Sokkerwêreldbeker Te Evangeliseer - Joy! Digital
Bediening Beplan Om 3 Miljoen By Sokkerwêreldbeker Te Evangeliseer
-deur Mark Martin / Charisma News
CBN News het met Mission Eurasia se president, Sergey Rakhuba, gesels oor 'n groot Christelike uitreikaksie tydens die 2018 Wêreldbeker in Rusland.
Vanjaar se 2018 Wêreldbeker word vir die eerste keer in Rusland aangebied en 'n Amerikaanse Christelike bediening hoop om 3 miljoen sokkeraanhangers met die Evangelie van Jesus Christus te bereik.
Mission Eurasia is in vennootskap met kerke regoor Rusland om die Evangelie te verkondig gedurende vanjaar se spele, deur ook onder meer 100 000 Russiese Nuwe Testamente uit te deel.
Mission Eurasia maak gebruik van mobilisering en opleiding om die volgende geslag leiers in al die lande van die voormalige Sowjet-Unie toe te rus," het mnr. Sergey Rakhuba, die president van die sendingorganisasie gesê. "Ons wil hê dat hierdie jong leiers wat ons opgelei het – wat soveel energie het en vol entoesiasme is – hul geloof en die Skrif met mense in die gemeenskap deel," het hy voortgegaan.
Tweehonderd-en-vyftig Russiese kerke sal die wedstryde regstreeks op grootskermtelevisies uitsaai, met die hoop om die Evangelie met baie mense te deel wat andersins nie die kerk sou bywoon nie.
Sendingaktiwiteite is beperk deur wetgewing wat in 2016 in Rusland ingestel is. Rakhuba het gevra vir gebed. "Dit is 'n bekommernis en ek versoek alle gelowiges wêreldwyd om vir die nasionale kerk in Rusland te bid," het Rakhuba aan CBN News gesê.
"Volgens die wetgewing mag gelowiges nie buite hul kerke oor hulle geloof getuig nie," het Rakhuba verduidelik. "Daarom is hierdie strategie rondom die Wêreldbekerwedstryde ontwikkel sodat mense uitgenooi sal word na amptelik geregistreerde kerkgeboue waar hulle wel geëvangeliseer mag word. "